[Foto’s] Renosterkalfie ná dae alleen geredFoto: Facebook via Protrack Anti Poaching Unit ŉ Taakspan van die Protrack-teenstropingseenheid en Provet Wildlife Services is Saterdagoggend na die plaas ontbied waar die kalfie gesien is wat bloedbesmeerd rondhardloop. Volgens Protrack was die kalf erg gedehidreer en was sy vermoedelik twee of drie dae alleen naby haar ma se karkas. Die kalf het merke op haar vel gehad wat daarop dui dat sy moontlik in ŉ roofdier se kloue beland het, maar gelukkig het sy nie veel seergekry nie. ŉ Luiperd en hiëna se spore is in die gebied gewaar. Die ma se karkas is met behulp van ŉ helikopter gevind. Sy is geskiet, maar haar horing was nie gestroop nie. Volgens Shane Tintinger, ŉ bestuurder by die Protrack-teenstropingseenheid, is dit moontlik omdat die renoster in haar maag geskiet is en dit nie ŉ doodskoot sou wees nie. Tintinger het gesê die kalfie, wat intussen Khulula gedoop is, is na ŉ renosterskuiling geneem waar sy nou aansterk. Hy het gesê aangesien renosters eers vanaf twee jaar selfversorgend is, sal Khulula vir ŉ hele ruk daar moet bly voordat daar oor haar toekoms besluit word.